Príloha č. 7

**Často kladené otázky súvisiace s dotáciami**

**Otázka: Termín na predloženie žiadosti je do 30. júna 2016, znamená to, že stačí najneskôr v tento deň podať žiadosť na pošte? Rozhoduje poštová pečiatka?**

*Odpoveď:*

Áno, v bode 4. „Spôsob predloženia žiadosti o poskytnutie dotácie“ je uvedené, že ak žiadateľ predkladá žiadosť o poskytnutie dotácie poštou, rozhoduje dátum uvedený na poštovej podacej pečiatke na obálke žiadosti. V prípade, ak žiadateľ predkladá žiadosť o poskytnutie dotácie osobne, rozhoduje dátum uvedený na pečiatke podateľne ministerstva na obálke žiadosti. Obálky alebo balíky doručené a zaregistrované podateľňou ministerstva po termíne nebudú hodnotené vôbec a budú vrátené organizácii, ktorá žiadosť o poskytnutie dotácie odoslala.

**Otázka: V koľkých exemplároch je potrebné zaslať žiadosť o poskytnutie dotácie?**

*Odpoveď:*

V rámci dotačného programu je potrebné zaslať 1x originál žiadosti o poskytnutie dotácie, so všetkými prílohami, ktorý bude zviazaný hrebeňovou väzbou a 1x kópiu žiadosti o poskytnutie dotácie bez identifikácie žiadateľa, tiež zviazanú. Kópia bez identifikácie žiadateľa bude obsahovať len žiadosť o poskytnutie dotácie, popis projektu a štruktúrovaný rozpočet projektu (nesmú byť viditeľné identifikačné znaky žiadateľa, jeho adresa, podpis a pečiatka).

**Otázka: Kde sa nachádza formulár žiadosti o poskytnutie dotácie?**

*Odpoveď:*

Formulár žiadosti o poskytnutie dotácie tvorí prílohu č. 3 až 4 k zákonu č. 525/2010 Z. z.; jej vzor je uvedený v prílohách č. 2 až 3 tejto verejnej výzvy, ktorý sa nachádza aj na webovej stránke ministerstva ([www.health.gov.sk](http://www.health.gov.sk)) v priečinku Zdravotná starostlivosť\_Zriedkavé choroby\_Verejná výzva 2016.

**Otázka: Je potrebné na CD nosič nahrať aj povinné prílohy?**

*Odpoveď:*

Nie, na CD nosič postačuje nahrať žiadosť o poskytnutie dotácie (s projektom), popis projektu a štruktúrovaný rozpočet projektu. Žiadame neskenovať, zaslať prílohy vyplnené. Ostatné doklady nie je nutné nahrávať na CD nosič.

**Otázka: Ako správne číslovať strany?**

*Odpoveď:*

Po zviazaní projektu očíslujete každú stranu (aj ručne) poradovým číslom, vrátane príloh.

**Otázka: V bode 2. „Podmienky a spôsob poskytovania dotácií“ je uvedená, ako jedna z príloh popis projektu, na ktorý sa požaduje dotácia. Je nejaký predpísaný povinný formulár k tejto prílohe?**

*Odpoveď:*

Nie, nie je. Je na žiadateľovi, akú formu a rozsah si určí.

**Otázka: Je nutné si zakladať samostatný bankový účet na príjem dotácie?**

*Odpoveď:*

Áno, vyplýva to z ustanovenia § 5 ods. 4 písm. f) zákona č. 525/2010 Z. z. Žiadateľ, s ktorým bude uzatvorený zmluvný vzťah, je povinný viesť dotáciu na osobitne zriadenom účte v banke alebo pobočke zahraničnej banky.

**Otázka: Je nutné použiť na projekt aj vlastné zdroje?**

*Odpoveď:*

Áno, vyplýva to z ustanovenia § 4 ods. 2 zákona č. 525/2010 Z. z., ktoré znie: „ z celkových nákladov na riešenie projektu možno poskytnúť dotáciu najviac do výšky 95 % nákladov na projekt, pričom žiadateľ je povinný preukázať, že má na financovanie projektu zabezpečených najmenej 5 % z iných zdrojov.“. Použiť je možné vlastné alebo iné zdroje. Vlastné zdroje sa preukazujú kópiou výpisu účtu, kde je minimálny zostatok vo výške požadovaných 5 %. Iné zdroje sa preukazujú napr. písomným záväzkom/prísľubom tretej strany (iný sponzor, mesto, obec), že poskytne na konkrétny projekt a konkrétnu aktivitu z neho konkrétnu finančnú čiastku. Za iné alebo vlastné zdroje sa však nepovažuje nefinančný dar.

**Otázka: V zákone č. 525/2010 Z. z. sa uvádza, že žiadateľ má poskytnúť na financovanie projektu 5 % finančných prostriedkov z iných zdrojov. Berie sa 5 % spolufinancovania z celkových nákladov na projekt alebo zo žiadanej sumy dotácie?**

*Odpoveď:*

5 % spolufinancovania sa vyráta z celkových nákladov na projekt, a to tak, že Vy si vyčíslite sumu, ktorú budete potrebovať na realizáciu projektu (napr. celý projekt za 10 000,00 EUR, takže 9 500,00 EUR budú žiadané finančné prostriedky z Ministerstva zdravotníctva Slovenskej republiky a 5 % použitia iných zdrojov bude zvyšných 500,00 EUR). Nerobí sa to opačne, pretože Vám nebude sedieť suma 5 % spolufinancovania.

**Otázka: Kto môže byť garantom projektu?**

*Odpoveď:*

Garant projektu je osoba, ktorá má prislúchajúce vzdelanie v danej oblasti. Odbornosť garanta žiadateľ preukazuje fotokópiou diplomu, certifikátu a pod.